ToekomsVenster: GenadegaweFoto: Myriams-Fotos/Pixabay.com “Broers, ons wil hê julle moet weet van die genade wat die gemeentes in Masedonië van God ontvang het. … en al was hulle baie arm, hulle was ryk in hulle oorvloedige vrygewigheid.… hulle het na vermoë, ja bo vermoë, bygedra…” – 2 Korintiërs 8–9 Die gelowige onder genade het dus die vryheid om te gee soos hy of sy begelei word. Met dit in gedagte is dit ook belangrik om te verstaan dat gelowiges nie onder die wet van Moses is nie, maar wel onder genade (Galasiërs 3:1-25). Gelowiges vandag is onder die wet van liefde, ook genoem die wet van Christus. Die teksgedeelte dwing nie gelowiges om te gee nie, maar nooi hulle eerder om armes te ondersteun en so hul liefde vir God uit te druk. Om genadegawes te gee, is ’n natuurlike reaksie van liefde. Dus, om jou besittings te gebruik om behoeftige mense te ondersteun, moet vrywillig en spontaan wees en nie uit dwang nie. Verder is dit belangrik om al jou beloftes na te kom wat jy teenoor die Liggaam van Christus gemaak het. Wees sensitief vir die nood om jou en verheerlik God só met jou gehoorsaamheid. Onthou, jou bereidwilligheid en blydskap om armes te help is baie belangriker as die hoeveelheid wat jy gee. Ons gee uit reaksie teenoor wat Christus vir ons gedoen het en nie om voordeel daaruit te trek nie. Genadegawes is die werkbare krag van God se liefde wat deur die gelowiges se lewe werk om Sy werk te doen. Alle gelowiges, ryk of arm, het die geleentheid om genadegawes te gee. Baie dankie Here dat, alhoewel U ryk was, U ter wille van my arm geword, sodat ek deur U armoede ryk kon word. Lei my asseblief met my genadegawes om ook só uitdrukking aan U genade te gee.